Gelgaudiškio pagrindinė mokykla

Šakių rajono Gelgaudiškio pagrindinė mokykla – dieninė, savarankiško mokymosi bendrojo lavinimo mokykla Gelgaudiškyje (Šakių raj.), Mokyklos g. 1, vykdanti pradinio, pagrindinio ir papildomo ugdymo programas lietuvių kalba. Įstaigos kodas 190820419. Steigėjas Šakių rajono savivaldybės taryba.

Istorija 
Istorikas Jonas Totoraitis teigia, kad mokykla Gelgaudiškyje įsteigta 1620 m. dvaro savininko Oziemblovskio žmonos Marijos. Joje mokėsi ponų vaikai lenkų kalba. Mokykla veikė neilgai ir neturėjo didesnės įtakos šios apylinkės žmonių švietimui.

Knygoje „Lietuvos švietimo istorijos bruožai XIX a pirmoje pusėje“ nurodoma, kad parapijinė Gelgaudiškio mokykla įsteigta 1833 metais. Apie 1872–1874 m. baronas Keidelis prie jau veikiančios pradinės mokyklos įsteigė klases, kuriose mokoma tik vokiečių kalba. Jose mokėsi dvaro tarnautojų vokiečių vaikai. Apie 1900 m. baronas Keidelis Gelgaudiškio dvarą pardavė dvarininkui Komarui. Po Pirmojo pasaulinio karo Gelgaudiškio dvaras buvo išparceliuotas. Dvarininkas Komaras su šeima išvyko į Lenkiją. Nuo 1920 m. rudens pradėjo veikti keturklasė pradinė mokykla. Po kurio laiko dvaro rūmuose įsteigta našlaičių prieglauda.

1945 m. kovo mėn. pradinė mokykla reorganizuota į progimnaziją. Buvusiuose Komaro rūmuose mokėsi apie 100 mokinių, dirbo 9 mokytojai. Nuo 1949 m. rugsėjo 1 d. Gelgaudiškio progimnazija tapo septynmete mokykla ir veikė trijuose netipiniuose pastatuose. Buvusiuose Komaro rūmuose įsteigti vaikų namai, kurių auklėtiniai lankė septynmetę mokyklą. 1952 m. septynmetė perorganizuota į priaugančią vidurinę mokyklą ir dirbo jau keturiuose pastatuose. Buvo 10 klasių komplektų, stadionas, mokėsi 249 mokiniai.

Kas metai klasių komplektų ir mokinių skaičius augo. Teko rūpintis naujos mokyklos statyba. Ant kalno pradėta statyti 520 vietų vidurinė mokykla, bet respublikoje vietoje mokyklinio amžiaus vaikų namų pradėtos atidarinėti naujo tipo mokymo įstaigos – bendro lavinimo mokyklos-internatai. Taip naujame pastate įkurta mokykla-internatas, į kurį buvo suvežami našlaičiai iš įvairių Lietuvos rajonų, o vidurinė mokykla ir toliau liko dirbti pakalnėje, išsimėčiusi po visą miestelį. 1964–1966 m. ji dirbo net 7-se pastatuose. 1966 m. liepos 1 d. mokykla-internatas panaikintas, o jo patalpos (dabartinis pastatas) perduotas vidurinei mokyklai. Nuo 1976–1977 m. m. iki 1990–1991 m. m. mokykla dirbo kabinetine sistema. 1990 m. Gelgaudiškio melioratoriai padovanojo priestatą su didele sporto sale ir kitomis patalpomis. 2013 m. rugsėjo 1 d. Gelgaudiškio vidurinė mokykla reorganizuota į pagrindinę.

Direktoriai 
 Vladas Lazdauskas, Balys Eišvydis, Jadvyga Beniušytė, Birutė Kudžmaitė-Zakarevičienė, Antanas Lapinskas, Valentinas Nenorta, Mamertas Pazikas, Leonardas Ptašinskas, Albinas Patašius, Juozas Vaitkus, Stasys Vėgėlė, Pranė Žalienė, Romas Dumbliauskas

Mokytojai 
 Petras Abramavičius s.Jono gim. 1897m. Ištremtas į Sibirą 1941m. birželio mėn.

Žymūs mokiniai 
 Vytautas Kriauza, neurochirurgas, politikas.
 Saulius Lapėnas, architektas, politikas.
 Edgaras Pilypaitis, Šakių rajono meras.

Nuorodos 
 Mokyklos svetainė

Lietuvos pagrindinės mokyklos
Šakių rajono savivaldybės mokyklos
Gelgaudiškis